सरस्वती पूजा को लेकर फारबिसगंज में शांति समिति की बैठक

Thu, 22 Jan 2026 19:04:44 +0000

⁣सरस्वती पूजा के शांतिपूर्ण एवं सौहार्दपूर्ण आयोजन को लेकर आदर्श थाना फारबिसगंज परिसर में गुरुवार को शांति समिति की बैठक आयोजित की गई। बैठक की संयुक्त अध्यक्षता जिला पदाधिकारी अररिया श्री विनोद दूहन एवं पुलिस अधीक्षक अररिया श्री जितेन्द्र कुमार ने की। बैठक में माननीय जनप्रतिनिधि, समाजसेवी तथा पूजा समिति एवं आयोजन समिति के सदस्य उपस्थित थे।
बैठक में उपस्थित जनप्रतिनिधियों, समाजसेवियों एवं पूजा समिति के आयोजकों ने सरस्वती पूजा को शांतिपूर्ण एवं आपसी भाईचारे के साथ सम्पन्न कराने का आश्वासन दिया। इस दौरान नगर परिषद फारबिसगंज क्षेत्र में जाम की समस्या, सड़कों पर अतिक्रमण, स्वच्छता, सौंदर्यीकरण, शराबबंदी के सख्त अनुपालन सहित अन्य जनसमस्याओं पर विस्तृत चर्चा की गई।
अनुमंडल पुलिस पदाधिकारी ने जानकारी दी कि प्रत्येक पूजा समिति द्वारा जुलूस के लिए विधिवत अनुज्ञप्ति प्राप्त की गई है। उन्होंने स्पष्ट किया कि पूजा के दौरान डीजे का उपयोग पूरी तरह प्रतिबंधित रहेगा।
बैठक को संबोधित करते हुए जिला पदाधिकारी श्री विनोद दूहन ने कहा कि फारबिसगंज शहर में जाम, अतिक्रमण, स्वच्छता एवं सौंदर्यीकरण से जुड़े कार्यों को प्राथमिकता के आधार पर किया जाएगा। उन्होंने कहा कि भूमि विवाद से जुड़े मामलों में जमीनी स्तर पर न्याय सुनिश्चित किया जाएगा।
जिलाधिकारी ने कहा कि रूल ऑफ लॉ के तहत प्रशासन और समाज को मिलकर कार्य करना होगा। उन्होंने सरस्वती पूजा को आपसी भाईचारे एवं सौहार्दपूर्ण वातावरण में मनाने की अपील की और सोशल मीडिया के दुरुपयोग से बचने का भी आग्रह किया।
पुलिस अधीक्षक श्री जितेन्द्र कुमार ने कहा कि बसंत पंचमी का पर्व शांतिपूर्ण ढंग से सम्पन्न कराना हम सभी की सामूहिक जिम्मेदारी है। उन्होंने बताया कि फारबिसगंज में ट्रैफिक समस्या के समाधान को लेकर प्रस्ताव तैयार किया गया है।
शराबबंदी को लेकर उन्होंने कहा कि जिले में इसका सख्ती से अनुपालन सुनिश्चित किया जा रहा है। उन्होंने लोगों से अपील की कि किसी भी प्रकार की असामाजिक गतिविधि या अफवाह की सूचना तुरंत स्थानीय थाना या वरीय पदाधिकारियों को दें। साथ ही सोशल मीडिया पर किसी भी भ्रामक सूचना को साझा न करने की अपील की।
बैठक को माननीय मुख्य पार्षद श्रीमती वीणा देवी, उप मुख्य पार्षद श्रीमती नूतन भारती, अनुमंडल पदाधिकारी फारबिसगंज एवं अनुमंडल पुलिस पदाधिकारी फारबिसगंज ने भी संबोधित किया।
इससे पूर्व श्री वाहिद अंसारी, श्री गालिब आजाद, श्री गणेश प्रसाद ठाकुर, श्री नूर मास्टर, श्री दिलशाद, श्री शंकर प्रसाद शाह, श्री मुजाहिद अंसारी, श्री प्रताप नारायण मंडल, श्री मनोज जायसवाल सहित अन्य जनप्रतिनिधियों, समाजसेवियों एवं पूजा समिति के सदस्यों ने अपने विचार रखे।
बैठक के अंत में सभी उपस्थित लोगों ने एकजुट होकर सरस्वती पूजा को शांतिपूर्ण, सुरक्षित एवं सौहार्दपूर्ण वातावरण में सम्पन्न कराने का संकल्प लिया।