अररिया -हड़िया पंचायत में “सबका सम्मान–जीवन आसान” कार्यक्रम, डीएम ने सुनीं समस्याएं

Thu, 22 Jan 2026 18:32:03 +0000

⁣हड़िया पंचायत में “सबका सम्मान–जीवन आसान” कार्यक्रम आयोजित, जिलाधिकारी ने सुनीं ग्रामीणों की समस्याएं
अररिया, 22 जनवरी 2026।
बिहार सरकार के सात निश्चय–3.0 के तहत “सबका सम्मान–जीवन आसान” कार्यक्रम के अंतर्गत हड़िया पंचायत के सामुदायिक भवन में गुरुवार को प्रशासन आपके द्वार कार्यक्रम का आयोजन किया गया। कार्यक्रम की अध्यक्षता जिला पदाधिकारी अररिया श्री विनोद दूहन ने की।
कार्यक्रम का मुख्य उद्देश्य आमजनों की समस्याओं को सीधे सुनकर उनके त्वरित एवं प्रभावी समाधान को सुनिश्चित करना रहा। इस दौरान जिला पदाधिकारी ने एक-एक कर उपस्थित ग्रामीणों की शिकायतें और मांगें सुनीं तथा संबंधित विभागों के पदाधिकारियों को आवश्यक निर्देश दिए।
कार्यक्रम में परिवादी सलमान ने भू-अर्जन से संबंधित शिकायत दर्ज कराई। मरियम एवं फरजाना खातून ने राशन कार्ड में नाम जोड़ने का अनुरोध किया। नगमा खातून एवं बीबी नरगिश ने बांस भूमि उपलब्ध कराने की मांग रखी, जबकि शौकत ने गलत तरीके से किए गए भूमि म्यूटेशन को रद्द करने का अनुरोध किया।
इसके अलावा बिजली आपूर्ति, आंगनबाड़ी केंद्र, सामाजिक सुरक्षा पेंशन, नल-जल योजना, शौचालय निर्माण, आवास सहित विभिन्न विभागों से जुड़ी कई शिकायतें भी सामने आईं।
जिला पदाधिकारी श्री विनोद दूहन ने सभी मामलों को गंभीरता से लेते हुए संबंधित विभागों को जांच कर नियमानुसार शीघ्र निष्पादन सुनिश्चित करने का निर्देश दिया। उन्होंने कहा कि सरकार की मंशा है कि जनसमस्याओं का समाधान स्थानीय स्तर पर ही हो, ताकि आम लोगों को बार-बार कार्यालयों का चक्कर न लगाना पड़े।
कार्यक्रम को लेकर ग्रामीणों में उत्साह देखा गया और लोगों ने जिला प्रशासन की इस पहल की सराहना की।
इस अवसर पर अपर समाहर्ता (जिला लोक शिकायत निवारण) अररिया, अपर समाहर्ता अररिया, अनुमंडल पदाधिकारी अररिया, अनुमंडल पुलिस पदाधिकारी अररिया, भूमि सुधार उप समाहर्ता अररिया, जिला पंचायत राज पदाधिकारी, जिला कृषि पदाधिकारी, जिला कल्याण पदाधिकारी, सहायक निदेशक अल्पसंख्यक कल्याण, जिला पशुपालन पदाधिकारी, सहायक निदेशक दिव्यांगजन कोषांग सहित विभिन्न विभागों के जिला एवं प्रखंड स्तरीय पदाधिकारी तथा हड़िया पंचायत के जनप्रतिनिधि उपस्थित रहे।