कृषि अनुसंधान परिसर पटना में 77वां गणतंत्र दिवस मनाया गया

Wed, 28 Jan 2026 14:33:17 +0000

⁣कृषि अनुसंधान परिसर, पटना में हर्षोल्लास के साथ मनाया गया 77वाँ गणतंत्र दिवस
भारतीय कृषि अनुसंधान परिषद का पूर्वी अनुसंधान परिसर, पटना में 77वाँ गणतंत्र दिवस अत्यंत हर्षोल्लास एवं देशभक्ति की भावना के साथ मनाया गया। कार्यक्रम का शुभारंभ संस्थान के निदेशक डॉ. अनुप दास द्वारा राष्ट्रीय ध्वज फहराने के साथ हुआ, जिसके पश्चात राष्ट्रगान गाया गया।

अपने संबोधन में डॉ. अनुप दास ने स्वतंत्रता सेनानियों को श्रद्धांजलि अर्पित करते हुए संवैधानिक मूल्यों एवं लोकतांत्रिक आदर्शों के संरक्षण पर बल दिया। उन्होंने देश को अन्न प्रदान करने वाले किसानों तथा सीमाओं की रक्षा करने वाले जवानों के अमूल्य योगदान को रेखांकित किया। साथ ही “जय जवान, जय किसान, जय विज्ञान, जय अनुसंधान” के राष्ट्रीय नारे की राष्ट्र निर्माण में प्रासंगिकता पर प्रकाश डालते हुए संस्थान के वैज्ञानिकों एवं कर्मचारियों को कृषि विकास और किसानों के कल्याण हेतु किए जा रहे उनके महत्वपूर्ण कार्यों के लिए बधाई दी।

डॉ. दास ने कहा कि राष्ट्रीय लक्ष्यों की प्राप्ति हेतु प्रत्येक व्यक्ति को केवल कर्मचारी नहीं, बल्कि कर्मयोगी के रूप में अपने दायित्वों का निर्वहन करना चाहिए। उन्होंने अमृत काल में विकसित एवं आत्मनिर्भर भारत के निर्माण के लिए सेवा भाव, सामूहिक उत्तरदायित्व, ईमानदारी एवं नवाचार के साथ कार्य करने का आह्वान किया।

कार्यक्रम के दौरान आईएआरआई पटना हब के विद्यार्थियों एवं छोटे बच्चों द्वारा प्रस्तुत देशभक्ति गीतों ने संस्थान परिसर को राष्ट्रीय गर्व एवं उत्साह से भर दिया।

संस्थान के कृषि प्रणाली का पहाड़ी एवं पठारी अनुसंधान केंद्र, राँची; कृषि विज्ञान केंद्र, बक्सर एवं कृषि विज्ञान केंद्र, रामगढ़में भी समान उत्साह एवं देशभक्ति के साथ गणतंत्र दिवस मनाया गया।