अररिया में संपूर्णता अभियान 2.0 का भव्य शुभारंभ, जागरूकता रथ को दिखाई गई हरी झंडी

Wed, 28 Jan 2026 15:07:51 +0000

⁣अररिया में संपूर्णता अभियान 2.0 का भव्य शुभारंभ, जागरूकता रथ को हरी झंडी दिखाकर किया गया रवाना
नीति आयोग द्वारा आकांक्षी जिलों एवं ब्लॉकों में समग्र विकास सुनिश्चित करने के उद्देश्य से संपूर्णता अभियान 2.0 का शुभारंभ अररिया जिले में भव्य रूप से किया गया। अभियान का उद्घाटन माननीय सांसद अररिया श्री प्रदीप कुमार सिंह द्वारा जिला पदाधिकारी अररिया श्री विनोद दूहन, माननीय विधायक श्री आबिदुर रहमान, श्री मोहम्मद मुर्शीद आलम, श्री अविनाश मंगलम, देवयंती देवी, श्री मनोज कुमार विश्वास, माननीय जिला परिषद अध्यक्ष श्री आफताब अजीम पप्पू सहित अन्य जनप्रतिनिधियों की उपस्थिति में संयुक्त रूप से फीता काटकर किया गया।
इस अवसर पर संपूर्णता अभियान के तहत निकाले गए जागरूकता रथ को हरी झंडी दिखाकर रवाना किया गया। नीति आयोग द्वारा संचालित यह अभियान 28 जनवरी 2026 से 14 अप्रैल 2026 तक चलेगा। कार्यक्रम को संबोधित करते हुए माननीय सांसद श्री प्रदीप कुमार सिंह ने कहा कि संपूर्णता अभियान 2.0 के अंतर्गत आकांक्षी जिला अररिया के लिए निर्धारित पांच लक्ष्यों को समयबद्ध रूप से हासिल किया जाएगा। उन्होंने कहा कि सभी लक्ष्यों की सतत निगरानी कर अभियान को सफल बनाने पर बल दिया। उन्होंने कहा कि यह पहल जिले के समग्र विकास की दिशा में एक महत्वपूर्ण कदम है।
जिला पदाधिकारी श्री विनोद दूहन ने अपने संबोधन में कहा कि संपूर्णता अभियान के सभी संकेतकों में शत-प्रतिशत सैचुरेशन प्राप्त करना जिला प्रशासन की प्राथमिकता है और इसके लिए सभी संबंधित विभागों को समन्वय के साथ कार्य करने के निर्देश दिए गए हैं।
संपूर्णता अभियान 2.0 के तहत अररिया जिले के लिए पांच प्रमुख लक्ष्य निर्धारित किए गए हैं। अभियान के अंतर्गत पहला लक्ष्य अररिया जिले में जन्म लेने वाले सभी नवजात शिशुओं का जन्म के समय वजन सुनिश्चित करना है। दूसरा लक्ष्य जिले के सभी क्षय रोग मरीजों की पहचान करना है। तीसरे लक्ष्य के तहत जिले के सभी आंगनबाड़ी केंद्रों एवं शहरी प्राथमिक स्वास्थ्य केंद्रों पर VHSN DAY/UHSN DAY का आयोजन सुनिश्चित किया जाएगा। चौथा लक्ष्य अररिया जिले के सभी Co-Ed स्कूलों में छात्राओं के लिए क्रियाशील शौचालय की सुविधा उपलब्ध कराना है। पांचवां और महत्वपूर्ण लक्ष्य जिले के सभी पशुधन का टीकाकरण सुनिश्चित करना है।