डुमरिया पंचायत में “सबका सम्मान–जीवन आसान” कार्यक्रम आयोजित

Wed, 28 Jan 2026 16:20:58 +0000

⁣डुमरिया पंचायत में “सबका सम्मान-जीवन आसान” कार्यक्रम का आयोजन, जिलाधिकारी ने सुनीं आमजन की समस्याएं
बिहार सरकार के सात निश्चय 3.0 के तहत सात निश्चय “सबका सम्मान जीवन आसान” कार्यक्रम के अंतर्गत डुमरिया पंचायत के उ0म0वि0 कबीर कुट्टी टोला, सुन्दरी, डुमरिया में जिला पदाधिकारी अररिया श्री विनोद दूहन की अध्यक्षता में प्रशासन आपके द्वार कार्यक्रम का आयोजन किया गया।
कार्यक्रम में माननीय विधायक सिकटी श्री विजय कुमार मंडल भी शामिल हुए। उन्होंने जिला प्रशासन के इस पहल को सराहनीय बताया।
कार्यक्रम का उद्देश्य आमजनों की समस्याओं को सीधे सुनकर त्वरित एवं प्रभावी समाधान सुनिश्चित करना रहा। कार्यक्रम के दौरान जिला पदाधिकारी ने बारी-बारी से उपस्थित आमजनों की शिकायतें एवं मांगें सुनीं और संबंधित पदाधिकारियों को आवश्यक निर्देश दिए।
इस क्रम में डुमरिया पंचायत के वार्ड नं0 08 में नाला एवं सड़क निर्माण को लेकर जिलाधिकारी के समक्ष शिकायत रखी गई। जिसके आलोक में जिलाधिकारी द्वारा त्वरित कार्रवाई करते हुए प्रखंड पंचायत राज पदाधिकारी एंव कार्यपालक अभियंता ग्रामीण कार्य विभाग को आवश्यक निर्देश दिए। वहीं उर्मिला देवी द्वारा कार्यक्रम में मुख्यमंत्री वृद्धजन पेंशन योजना, संगीता देवी द्वारा मुख्यमंत्री परिवार लाभ योजना एवं मो0 समीर द्वारा इदिरा गांधी राष्ट्रीय निःशक्त पेंशन योजना हेतु नया आवेदन दिया गया।
इसी प्रकार परिवादी श्री ताराचन्द साह द्वारा परिमार्जन, श्री प्रेम लाल पासवान म्यूटेशन एवं श्री राजकुमार साह द्वारा जमाबंदी सुधार हेतु आवेदन दिया गया। इसके अलावा प्रशासन आपके द्वार कार्यक्रम में भूमि, राशन, सामाजिक सुरक्षा पेंशन, शौचालय निर्माण आदि से संबंधित कई शिकायतें सुनी गई।
इस दौरान जिला पदाधिकारी ने सभी मामलों को गंभीरता से लेते हुए संबंधित विभागों को जांच कर नियमानुसार शिकायतों का शीघ्र निष्पादन करने का निर्देश दिया। कार्यक्रम को लेकर ग्रामीणों में सकारात्मक उत्साह देखा गया और लोगों ने जिला पदाधिकारी की इस पहल की सराहना की।
कार्यक्रम में संबंधित जिला स्तरीय पदाधिकारी एवं प्रखंड स्तरीय सभी पदाधिकारी सहित डुमरिया पंचायत के माननीय जनप्रतिनिधिगण उपस्थित रहे।